b'\n_START_ARTICLE_\nAlessandria (pokrajina)\n_START_SECTION_\nZgodovinske zanimivosti\n_START_PARAGRAPH_\nV poznem desetem stoletju so pokrajini vladali Aleramici, ki so imeli posestva dale\xc4\x8d okoli po vsem ozemlju. Dinastija je po enem stoletju izumrla zaradi pomanjkanja mo\xc5\xa1kih potomcev. \xc5\xbdenski, ki sta podedovali posestva, sta jih prinesli v doto bogatim in vplivnim soprogom, a prinesli sta tudi ime dinastije, ki se je tako nadaljevala v raznih vejah do konca \xc5\xa1estnajstega stoletja. Aleramikom se je v dvanajstem stoletju uprla skupina ve\xc4\x8djih naselij, ki se je s pomo\xc4\x8djo Lombardske lige osamosvojila in ustanovila mesto Civitas Nova (= Novo mesto). Uradno je mesto nastalo leta 1168, ko je prevzelo ime Alessandria na \xc4\x8dast pape\xc5\xbea Aleksandra III., mogo\xc4\x8dnega zaveznika Lombardske lige proti cesarstvu.'